
2026 оны 8 дугаар сарын 17-ны өдөр
  	
ОЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ 
ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ
Нэг. Хуулийн төсөл боловсруулах болсон үндэслэл, шаардлага
Монгол Улсын Үндсэн хуулийн Зургаадугаар зүйлийн 1 дэх хэсэгт “Монгол Улсад газар, түүний хэвлий, ой, ус, амьтан, ургамал болон байгалийн бусад баялаг гагцхүү ард түмний мэдэл, төрийн хамгаалалтад байна.” гэж заасан бөгөөд төр нь ойг хамгаалах, зүй зохистой ашиглах, нөхөн сэргээх бодлого хэрэгжүүлэх үндсэн үүрэгтэй юм. Мөн Монгол Улсын Их Хурлын 2010 оны 48 дугаар тогтоолоор баталсан “Монгол Улсын Үндэсний аюулгүй байдлын үзэл баримтлал”-д экологийн аюулгүй байдлыг үндэсний аюулгүй байдлын бүрэлдэхүүн хэсэг хэмээн тодорхойлж, байгалийн нөөц, түүний дотор ойг хамгаалах, зохистой ашиглах шаардлагыг тусгасан байдаг.

1.1. Хууль зүйн үндэслэл
Монгол Улсын Үндсэн хуулийн Зургаадугаар зүйлийн 1 дэх хэсэгт “Монгол Улсад газар, түүний хэвлий, ой, ус, амьтан, ургамал болон байгалийн бусад баялаг гагцхүү ард түмний мэдэл, төрийн хамгаалалтад байна.” гэж заасан бөгөөд төр нь ойг хамгаалах, зүй зохистой ашиглах, нөхөн сэргээх бодлого хэрэгжүүлэх үндсэн үүрэгтэй юм. Мөн Монгол Улсын Их Хурлын 2010 оны 48 дугаар тогтоолоор баталсан “Монгол Улсын Үндэсний аюулгүй байдлын үзэл баримтлал”-ын  3.5.3.1-д “Ой, амьтан, ургамал зэрэг байгалийн нөөц баялгийг судлах, хамгаалах, зохистой ашиглах, нөхөн сэргээхэд чиглэсэн арга хэмжээг шинжлэх ухааны үндэслэлтэй цогц байдлаар шийднэ.” гэж заасан.

1.2.Практик шаардлага
Ойн тухай хуульд “ахуйн зориулалт” гэсэн ойлголт тодорхойгүй байгаагаас иргэдийн амьжиргааны зайлшгүй хэрэгцээнд зориулагдсан ой ашиглалт болон ашиг хонжоо олох, арилжааны шинжтэй ой ашиглалтыг ялган зааглахад хүндрэл үүсч, ахуйн хэрэгцээ нэрийн дор хууль бус мод бэлтгэл, ой ашиглалт явагдах нөхцөл байдал хэвээр байна.
Энэхүү тодорхой бус байдал нь хяналт шалгалтын байгууллагуудын хууль хэрэглээ харилцан адилгүй болох, иргэн, аж ахуйн нэгжид хариуцлага тооцох асуудал маргаантай болох, улмаар ой хомсдох, экосистем доройтох эрсдэлийг нэмэгдүүлэх сөрөг үр дагавартай байна. Хэрэв энэ байдал цаашид үргэлжилбэл байгаль хамгааллын бодлогын хэрэгжилт сулрах, иргэдийн хуульд итгэх итгэл буурах, экологийн аюулгүй байдалд сөргөөр нөлөөлөх нөхцөл бүрдэх эрсдэлтэй.
Иймд ой ашиглалтын хүрээнд ахуйн болон ахуйн бус зориулалтыг хууль зүйн хувьд тодорхой ялган зааглах, хууль хэрэглээний нэгдмэл байдлыг хангах, ойг хамгаалах төрийн бодлогын хэрэгжилтийг бодитой болгох зорилгоор Ойн тухай хуульд нэмэлт, өөрчлөлт оруулах хуулийн төслийг боловсруулах шаардлага үүсээд байна.
Хоёр.Хуулийн төслийн ерөнхий бүтэц, зохицуулах харилцаа, хамрах хүрээ
Хуулийн төслийн зорилго нь Ойн тухай хуульд “ахуйн зориулалт” гэсэн ойлголтыг хууль зүйн хувьд тодорхойлон тусгаж, иргэдийн амьжиргааны зайлшгүй хэрэгцээнд зориулагдсан ой ашиглалт болон ахуйн бус буюу ашиг хонжоо олох зорилготой ой ашиглалтыг ялган зохицуулах, улмаар ойг хамгаалах, зүй зохистой ашиглах эрх зүйн орчныг боловсронгуй болгоход оршино.
Хуулийн төслийг Хууль тогтоомжийн тухай хуулийн 22 дугаар зүйлийн 22.1.2 дахь заалтын дагуу өөрчлөлт оруулах хуулийн төслийн хэлбэрээр боловсруулж, Ойн тухай хуульд нэр томьёоны тодорхойлолт нэмэх, ой ашиглах, агнахтай холбоотой зарим заалтад “ахуйн зориулалтаас бусад зорилгоор” гэсэн нэмэлт оруулж, ахуйн болон ахуйн бус үйл ажиллагаанд ялгаатай зохицуулалт хэрэглэх эрх зүйн үндсийг бүрдүүлэхээр тусгасан.
Гурав.Хуулийн төсөл батлагдсаны дараа үүсч болох эдийн засаг, нийгэм, хууль зүйн үр дагавар, тэдгээрийг шийдвэрлэх арга хэмжээний санал
3.1. Эдийн засгийн үр дагаврын хүрээнд
Энэхүү хуулийн төсөл батлагдсанаар төрийн байгууллагад нэмэлт төсвийн дарамт үүсгэхгүй, шинээр ажлын байр бий болгох шаардлагагүй бөгөөд Хууль тогтоомжийн тухай хуулийн 12 дугаар зүйлийн 12.1.4 дэх заалтад заасан зардлын тооцоо хийх шаардлагагүй.
3.2. Нийгмийн үр дагаврын хүрээнд
Ой ашиглалтын харилцаанд эрх зүйн тодорхой байдал бий болсноор иргэдийн амьжиргааны зайлшгүй хэрэгцээ хангагдах, хууль бус ой ашиглалт буурах, байгаль хамгаалал болон эдийн засгийн ашиг сонирхлын тэнцвэр хангагдах, улмаар иргэдийн хуульд итгэх итгэл нэмэгдэх эерэг үр дагавар гарна.
3.3. Хууль зүйн үр дагаврын хүрээнд
Хуулийн төсөл батлагдсанаар Монгол Улсын Их Хурлаас баталсан “Үндэсний аюулгүй байдлын үзэл баримтлал”, “Алсын хараа 2050” урт хугацааны хөгжлийн бодлогын баримт бичгүүдэд тусгасан ой, байгалийн нөөцийг хамгаалах зорилтыг хэрэгжүүлэх эрх зүйн орчин бүрдэх ач холбогдолтой.
Дөрөв. Монгол Улсын Үндсэн хууль болон бусад хуультай хэрхэн уялдах, түүнийг хэрэгжүүлэхтэй холбогдуулан цаашид шинээр боловсруулах буюу нэмэлт, өөрчлөлт оруулах хуулийн төслийн талаар
Хуулийн төсөл нь Монгол Улсын Үндсэн хууль болон байгаль орчны салбарын бусад хууль тогтоомжид нийцсэн бөгөөд тэдгээртэй зөрчилдөхгүй бөгөөд бусад хуульд нэмэлт, өөрчлөлт оруулах шаардлагагүй.

